คปภ.ยืดเวลาตั้งสำรอง1ปีเคลียร์สินไหมน้ำท่วมไม่จบ
บริษัทประกันหายใจคล่อง บอร์ด คปภ.ผ่อนผันเกณฑ์ตั้งสำรองออกไปอีก 1 ปี
20 ก.พ. 2556

บริษัทประกันหายใจคล่อง บอร์ด คปภ.ผ่อนผันเกณฑ์ตั้งสำรองออกไปอีก 1 ปี 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะกรรมการ คปภ.ได้มีมติเห็นชอบให้ขยายเวลามาตรการผ่อนผันกฎระเบียบที่เกี่ยวข้องกับการกำกับเงินกองทุน และการจัดสรรเงินสำรองที่ใช้บังคับกับบริษัทประกันวินาศภัยออกไปอีก 1 ปี จนถึงวันที่ 31 มี.ค. 2557 จากเดิมที่ครบกำหนดผ่อนผันในวันที่ 31 มี.ค. 2556
ทั้งนี้ เพื่อช่วยให้บริษัทประกันภัยมีระยะเวลาในการฟื้นฟูฐานะการเงิน และดำเนินการจ่ายค่าสินไหมทดแทนได้ตามแผนการที่กำหนด หลังจากได้รับผลกระทบจากเหตุการณ์มหาอุทกภัยเมื่อปลายปี 2554 
“การขยายเวลาออกไปอีก 1 ปี เพื่อสร้างความยืดหยุ่นให้บริษัทมีความคล่องตัวในการจัดการค่าสินไหมทดแทนให้กับผู้เอาประกันภัยมากขึ้น เนื่องจากปัจจุบันการจ่ายค่าสินไหมทดแทนดังกล่าวยังไม่แล้วเสร็จ ส่วนใหญ่เป็นภาคอุตสาหกรรมที่มียอดค่าสินไหมทดแทนที่สูงมาก บางรายยังอยู่ระหว่างเจรจาตกลงยอดค่าสินไหมทดแทน รวมถึงการเรียกชำระเงินคืนค่าสินไหมทดแทนจากผู้รับประกันภัยต่อ” นายประเวช กล่าว